Document ID: 32010D0171

SKLEP KOMISIJE
z dne 22. marca 2010
o spremembi Priloge I k Odločbi 2009/177/ES v zvezi s programi za nadziranje za Irsko in Madžarko ter statusom brez bolezni za Irsko za nekatere bolezni vodnih živali
(notificirano pod dokumentarno številko C(2010) 1625)
(Besedilo velja za EGP)
(2010/171/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) ter zlasti prvega pododstavka člena 44(1) in člena 49(1) Direktive,
ob upoštevanju naslednjega:
(1)
Odločba Komisije 2009/177/ES z dne 31. oktobra 2008 o izvajanju Direktive Sveta 2006/88/ES v zvezi s programi za nadziranje in izkoreninjenje ter statusom brez bolezni držav članic, območij in kompartmentov (2) določa seznam držav članic, območij in kompartmentov, za katere se uporabljajo odobreni programi za nadziranje glede ene ali več neeksotičnih bolezni iz dela II Priloge IV k Direktivi 2006/88/ES („neeksotične bolezni“). Odločba 2009/177/ES določa tudi seznam držav članic, območij in kompartmentov, ki so razglašeni za proste ene ali več navedenih bolezni.
(2)
Del A Priloge I k Odločbi 2009/177/ES določa seznam držav članic, območij in kompartmentov, za katere se uporabljajo odobreni programi za nadziranje, del C navedene priloge pa določa seznam držav članic, območij in kompartmentov, ki so razglašeni za proste ene ali več neeksotičnih bolezni.
(3)
Irska in Madžarska sta Komisiji predložili vloge za odobritev večletnih programov za nadziranje bolezni, ki jo povzroča Koi herpes virus (KHV). Navedeni programi so v skladu z zahtevami za odobritev iz Direktive 2006/88/ES in Odločbe 2009/177/ES. Zato jih je treba odobriti in jih vključiti na seznam v delu A Priloge I k Odločbi 2009/177/ES.
(4)
Celotno ozemlje Irske, razen otoka Cape Clear, je trenutno na seznamu v delu C Priloge I k Odločbi 2009/177/ES razglašeno za prosto virusne hemoragične septikemije (VHS). Irska je Komisijo obvestila o izjavi o razglasu statusa brez navedene bolezni za otok Cape Clear. Izjavi je bila priložena agenda za sestanek Stalnega odbora za prehranjevalno verigo in zdravje živali za dan 12. januarja 2010. Izjava je v skladu z zahtevami za izjave o razglasu statusa brez bolezni iz Direktive 2006/88/ES in Odločbe 2009/177/ES. Zato je treba celotno ozemlje Irske razglasiti za prosto bolezni VHS. Del C Priloge I k Odločbi 2009/177/ES je zato treba ustrezno spremeniti.
(5)
Odločbo 2009/177/ES je zato treba ustrezno spremeniti.
(6)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga I k Odločbi 2009/177/ES se spremeni v skladu s Prilogo k tem sklepu.
Člen 2
Ta sklep je naslovljen na države članice.
V Bruslju, 22. marca 2010

Labels: 0
18
15
6